Kommissionens forordning (EF) nr. 1981/2001
af 10. oktober 2001
om tilladelse til overførsel mellem de kvantitative lofter for tekstilvarer og beklædningsgenstande med oprindelse i Den Islamiske Republik Pakistan
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3030/93 af 12. oktober 1993 om den fælles importordning for visse tekstilvarer fra tredjelande(1), senest ændret ved Kommissionens forordning (EF) nr. 1809/2001(2), særlig artikel 7, og
ud fra følgende betragtninger:
(1) Ifølge punkt 6 i aftalememorandummet mellem Det Europæiske Fællesskab og Den Islamiske Republik Pakistan om arrangementer for markedsadgang for tekstilvarer, der blev paraferet den 31. december 1994, og som blev godkendt ved Rådets afgørelse 96/386/EF(3), skal visse anmodninger fra Pakistans side om såkaldt "ekstraordinær fleksibilitet" overvejes velvilligt.
(2) Den Islamiske Republik Pakistan fremsatte den 27. august 2001 en anmodning om overførsel mellem forskellige tekstilvarer og beklædningsgenstande.
(3) De af Den Islamiske Republik Pakistan ønskede overførsler falder inden for de grænser, der er fastsat i de fleksibilitetsbestemmelser, der er omhandlet i artikel 7 i forordning (EØF) nr. 3030/93 og fastsat i dettes bilag VIII.
(4) Det er hensigtsmæssigt at imødekomme anmodningen.
(5) Det er ønskeligt, at denne forordning træder i kraft dagen efter offentliggørelsen, så erhvervsdrivende kan drage fordel af den så hurtigt som muligt.
(6) Foranstaltningerne i denne forordning er i overensstemmelse med udtalelse fra Tekstiludvalget -
UDSTEDT FØLGENDE FORORDNING:
Artikel 1
Overførsler mellem de kvantitative lofter for tekstilvarer med oprindelse i Den Islamiske Republik Pakistan, jf. aftalememorandummet mellem Det Europæiske Fællesskab og Den Islamiske Republik Pakistan om arrangementer for markedsadgang for tekstilvarer, tillades for kontingentåret 2001 som fastsat i bilaget til denne forordning.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. oktober 2001.